
Lykkelig til sine dagers ende



Mandag 27. januar

58,4 kg (på fettkjøret igjen), kjærester: 1 (hurra!), knull: 3 (hurra!), kalorier: 2100, kalorier forbrent ved knulling: 600, totalt kaloriinntak følgelig 1500 (eksemplarisk).

7.15. Hurra! Ørkenvandring endelig over. Er nå oppe i fire uker og fem dager med velfungerende forhold til voksen mann, hvilket skulle bevise at ikke er medlem av kjærlighetens pariakaste som tidligere fryktet. Føler meg fantastisk, ikke ulik Jemima Goldsmith eller tilsvarende strålende nygift person som åpner kreftsykehus iført slør mens alle forestiller seg hvordan hun ser ut i sengen sammen med Imran Khan. Ohoi. Mark Darcy rørte nettopp på seg. Kanskje han vil våkne snart og snakke med meg om hva jeg mener om saker og ting.

7.30. Mark Darcy har ikke våknet. Har det: vil stå opp og lage fantastisk frokost til ham med stekte pølser, eggerøre og sopp eller kanskje egg bénédictine eller florentine.

7.31. Kommer an på hva egg bénédictine eller florentine egentlig er.

7.32. Bortsett fra at eier verken sopp eller pølser.

7.33. Eller egg.

7.34. Eller melk, for den saks skyld.

7.35. Har enda ikke våknet. Mmmm. Han er så deilig. Elsker å se på når Han sover. Sv. sexy brede skuldre og hårete brystkasse. Ikke det at sexobjekt eller noe. Mest opptatt av hjerne. Mmmmm.

7.37. Sover fortsatt. Skjønner bør ikke lage høye lyder, men kunne kanskje vekke Ham forsiktig med tankevibber.

7.40. Eller kanskje jeg skulle legge … UÆÆÆÆÆH!

7.50. Var Mark Darcy som satte seg rett opp i senga og brølte: «Bridget, vil du se å holde opp. Pokker også. Stirre på meg mens jeg sover. Finn deg noe annet å gjøre.»

8.45. I Coins Café og tar cappuccino, sjokolade-croissant og røyk. Lettelse å ta sigg åpenlyst og ikke vise seg fra sin beste side hele tiden. Faktisk sv. komplisert å ha mann i huset da kan ikke bruke påkrevd tid på badet eller lage gasskammer siden hele tiden bevisst den andre som er for sent ute til jobb eller skrekkelig tissetrengt osv. Blir også ille til mote av at Mark bretter underbukser pent sammen om kvelden, hvilket gjør det uvant pinlig å bare ha ens eget tøy liggende i haug på gulvet. Kommer dessuten hit i kveld òg, så må innom supermarked enten før eller etter jobb. Vel, er ikke nødt, men grusom og bisarr sannhet at har lyst – genetisk tilbakeslag jeg ikke kan innrømme overfor Sharon …

8.50. Mmmm. Lurer på hvordan Mark Darcy ville være som far (far til eget avkom, altså. Ikke til en selv. Det ville virkelig vært sykt – à la Ødipus)?

8.55. Må dessuten ikke fantasere eller gi etter for fikse ideer.

9.00. Lurer på om Una og Geoffrey Alconbury ville la oss sette opp festtelt på plenen deres til bryll– uææææh!

Var moren min – kom spradende inn på min kafé frekk som flatlus iført foldeskjørt fra Country Casuals og eplegrønn blazer med skinnende gullknapper, like diskré som om slimsprutende marsboer hadde dukket opp i Underhuset og satt seg rolig ned på frontbenken.

«Hallo, gullet mitt,» kvitret hun. «Var akkurat på vei til Debenhams og jeg vet jo at du alltid pleier å spise frokost her. Tenkte jeg skulle stikke innom og høre når du vil bli med og ta fargeanalyse. Å du, jeg har så lyst på en kopp kaffe. Tror du de vil varme opp melken for meg?»

«Mamma, jeg har jo sagt at jeg ikke vil ta fargeanalyse,» mumlet jeg, rød i toppen, mens folk stirret og en pottesur, geskjeftig servitrise strenet mot oss.

«Å, søte deg, vær nå ikke en slik tverrpomp. Du trenger å gjøre deg selv bemerket! Ikke sitte på gjerdet hele tiden og se ut som en gjørmepytt. Å, goddag, kjære.»

Mamma la an den omstendelige og vennlig innsmigrende stemmen som sa: «La oss nå forsøke å bli bestevenner med serveringspersonalet og bli den mest betydningsfulle personen i lokalet uten noen forståelig grunn.»

«Så. La. Meg. Se. Vet De? Jeg tror jeg tar en kaffe. Jeg drakk så mange kopper te i dag morges sammen med min mann Colin ute i Grafton Underwood at jeg er dødsens lei te. Men kunne De varme opp litt melk for meg? Jeg kan ikke ha kald melk i kaffen. Det gir meg fordøyelsesbesvær. Og så skal min datter Bridget ha …»

Grrr. Hvorfor må foreldre være slik. Hvorfor? Er det et desperat voksent menneskes trygling om oppmerksomhet og ønske om å føle seg betydningsfull, eller at vår urbane generasjon er altfor selvopptatt og mistenksom til at folk tør å være åpne og vennlige? Jeg husker hvordan jeg selv pleide å smile til alle og enhver da jeg var ny i London, helt til en mann onanerte utover kåperyggen min i rulletrappen på T-banen.

«Espresso? Filter? Café latte? Cappuccino med redusert fett eller koffeinfri?» glefset servitrisen mens hun feide alle tallerkenene av nabobordet og så anklagende på meg som om mamma var min feil.

«Fettredusert koffeinfri cappuccino og én café latte,» hvisket jeg unnskyldende.

«Det var da et nebbete pikebarn, snakker hun ikke sitt eget morsmål?» utbrøt mamma fortørnet mot ryggen som fjernet seg. «Dette er da et underlig sted å bo, eller hva? Klarer de ikke å bestemme seg for hva de skal ta på seg om morgenen?»

Jeg fulgte blikket hennes til de moteriktige trustafarijentene ved nabobordet. Den ene satt og hamret i vei på en bærbær PC iført Timberlandsko, et gammeldags underskjørt, rastalue og saueskinnspels, mens den andre, i Prada-støvletter med stiletthæler, raggsokker, bermudashorts, en fotsid lamaskinnskåpe og en bhutansk gjeterlue av ull med øreklaffer, brølte inn i handsfree’en på mobilen sin: «Jeg mener, han sa at hvis han knep meg i å røyke skunk en gang til, skulle han ta fra meg leiligheten. Og jeg sier: ’Faen ta deg, pappa,’» – mens det seks år gamle barnet hennes pirket mismodig i en porsjon med chips.

«Snakker den piken til seg selv med det fæle språket?» sa mamma. «Det er da en merkelig verden vi lever i, hva? Ville det ikke vært bedre for deg om du hadde hatt normale mennesker boende rundt deg?»

«De er normale mennesker,» sa jeg rasende. For å understreke det jeg sa, nikket jeg ut mot gaten, hvor det uheldigvis akkurat kom en nonne forbi iført brun nonnedrakt og trillende på en barnevogn med to babyer oppi.

«Du skjønner det er jo det som gjør deg helt forstyrret.»

«Jeg blir ikke forstyrret.»

«Jo, det gjør du,» sa hun. «Men nok om det. Hvordan går det med Mark?»

«Vidunderlig,» sa jeg henført, noe som fikk henne til å sette et hardt blikk i meg.

«Du har vel ikke tenkt å gjøre det-du-vet med ham, har du vel? Han kommer ikke til å gifte seg med deg, vet du.»

Grrr. Grrrr. Ikke før er jeg blitt sammen med den mannen hun har forsøkt å presse på meg i atten måneder («Malcolm og Elaines sønn, gullet mitt, skilt, fryktelig ensom og rik»), så har jeg følelsen av å være med i et hinderløp i regi av Heimevernet, hvor man forserer plankevegger og nett for å vinne et sølvkrus med sløyfe på.

«Du vet hva de sier etterpå,» messet hun videre. «Å, hun var jo et lett bytte.» Da Merle Robertshaw begynte å gå ut med Percival, sa moren hennes: «Sørg nå for at han bruker den dingsen sin bare til å tisse med.»

«Mor–» protesterte jeg. Jeg mener, dette var i drøyeste laget selv til henne å være. For mindre enn seks måneder siden sto hun i med en portugisisk turoperatør med herrehåndveske.

«Å, det har jeg visst ikke fortalt deg,» avbrøt hun og skiftet behendig tema. «Una og jeg skal til Kenya.»

«Hva!» brølte jeg.

«Vi skal til Kenya! Tenk deg det. Tenk, gullet mitt! Til det svarteste Afrika!»

Tankene mine begynte å spinne rundt og rundt i hjernen på jakt etter mulige forklaringer, omtrent som en automatisk fruktpresse før den endelig stanser: Er mamma blitt misjonær? Har mamma leid Mitt Afrika på video nå igjen? Har mamma plutselig kommet til å tenke på Født til frihet og bestemt seg for å holde løver?

«Ja, gullet mitt. Vi har tenkt oss på safari og møte menn fra masaistammen, og så skal vi bo på et strandhotell!»

Fruktpressen stoppet med en skramlende lyd til en rekke uhyggelige bilder av tilårskomne tyske damer i ferd med å ha sex på stranden med lokale ungdommer. Jeg så mamma inn i øynene.

«Du har vel ikke tenkt deg ut på den galeien igjen?» sa jeg. «Pappa har bare så vidt kommet over de greiene med Julio.»

«Men ærlig talt, søte deg! Jeg skjønner ikke hva alt det oppstyret skulle være godt for! Julio var bare en venn – en pennevenn! Vi har alle behov for venner, gullet mitt. Jeg mener, selv i de beste ekteskap er det ikke nok med én person: Man trenger venner i alle aldre, av alle raser, trosretninger og folkeferd. Man er nødt til å utvide sin kjennskap til enhver …»

«Når drar dere?»

«Å, det vet jeg ikke, vennen min. Det er bare noe vi tenker på. Må forresten stikke nå. Haaa det!»

Pokker. Klokka er 9.15. Kommer for sent til morgenmøtet.

11.00. Sit Up Britain-kontoret. Kom heldigvis bare to minutter for sent til møtet, klarte også skjule kåpe ved å rulle den sammen til ball for å gi positivt inntrykk av å ha vært på jobb i timevis og bare vært forhindret av presserende gjøremål i andre avdelinger på huset. Beveget meg rolig og fattet gjennom gyselig åpent kontorlandskap bestrødd med avslørende etterlatenskaper etter slette formiddagsprogrammer – en oppblåsbar sau med hull i baken, et forstørret bilde av Claudia Schiffer med Madeleine Albrights hode, en diger papplate hvor det sto: «LESBER! Kom dere ut!» – bortover mot der Richard Finch, prydet med kinnskjegg og svarte Jarvis Cockerbriller og med det omfangsrike hylsteret sitt groteskt presset inn i en syttitallsaktig safaridress, satt og gaulet i vei til hele researchteamet på godt og vel tjue sjeler.

«Opp med farten, sidrumpesinke-Bridget,» ropte han idet han fikk øye på meg. «Jeg betaler deg ikke for å rulle kåpa di sammen til en ball og se uskyldig ut, jeg betaler deg for å møte opp presis og komme med ideer.»

Ærlig talt. Mangelen på respekt dag ut og dag inn er hinsides enhver menneskelig tåleevne.

«Akkurat, ja, Bridget!» brølte han. «Jeg tenker New Labour-kvinner. Jeg tenker image og roller. Jeg vil ha Barbara Follett i studio. Få henne til å gi Margaret Beckett full overhaling. Striper i håret. Liten svart kjole. Strømper. Jeg vil se Margaret som et stykke sex på to ben.»

Noen ganger later det ikke til å være grenser for hvor absurde ting Richard Finch kan få seg til å be meg om. En vakker dag står jeg vel og forsøker å overtale sosialminister Harriet Harman og helseminister Tessa Jowell til å stille seg opp i et supermarked mens jeg spør forbipasserende kunder om de kan si hvem som er hvem, eller prøver å overtale en hoffjegermester til å la seg jage naken over stokk og stein av et kobbel ondskapsfulle rever. Må finne mer givende jobb av et eller annet slag. Sykepleier, kanskje?

11.03. Ved pulten min. Akkurat, bør kanskje ringe Labours pressekontor. Mmmmm. Glimt av gårsdagens knull dukker stadig opp i hodet mitt. Håper ikke Mark Darcy ble sur på meg på ordentlig i morges. Lurer på om det er for tidlig å ringe ham på jobb?

11.05. Ja. Som det står i Hvordan finne den kjæresten du vil ha – eller kanskje det var Hvordan beholde den kjæresten du finner? – foreningen av mann og kvinne er et spørsmål som krever takt og behendighet. Mannen må være den som erobrer. Vil vente på at han skal ringe meg. Bør kanskje helst lese aviser for å briefe en selv om New Labour-politikk i tilfelle virkelig skulle få tak i Margaret Beckett på slutten av … Uææææh!

11.15. Det var Richard Finch som gaulet igjen. Er satt på revejakten i stedet for Labour-kvinnene og blir nødt til å lage innslag på direkten fra Leicestershire. Må ikke få panikk. Er selvsikker, åpen, sympatisk og helstøpt kvinne. Min selvbevissthet stammer ikke fra det jeg har utrettet her på jorden, men fra mitt indre. Er selvsikker, åpen … Herregud. Høljer ned. Vil heller bli hvor jeg er, verden der ute ser ut som kjøleskap krysset med svømmebasseng.

11.17. Er faktisk sv. bra å få intervjuoppdrag. Viktig oppgave – relativt sett, selvsagt, ikke som ansvar for å avgjøre hvorvidt skal sende krysserraketter mot Irak eller holde klemme på hovedpulsåre under operasjon – men sjanse til å grille revemorder for åpent kamera og virkelig avsløre saker og ting.

11.20. Blir kanskje t.o.m. spurt om å lage prøveinnslag for Newsnight.

11.21. Eller serie med korte spesialinnslag. Hurra! Akkurat, får se å finne fram avisutkl –. Å. Telefon.

11.30. Tenkte først å la den ringe, men trodde kanskje det var intervjuobjekt: Hans Nåde Sir Hugo Boynton-Revemorder med veibeskrivelse og beskjeder om siloer og småhus for frittgående griser på venstre hånd jeg måtte være på utkikk etter osv., så tok av røret: var Magda.

«Hei, Bridget! Jeg ringte bare for å si … i potten! I potten! Gjør det i potten!»

Det lød et høyt brak etterfulgt av lyden av rennende vann og hyling av typen muslimer som blir massakrert av serbere, mens «Da får du dask av mamma!» gikk som på en båndsløyfe i bakgrunnen.

«Magda!» hylte jeg. «Kom tilbake!»

«Beklager, vennen,» sa hun da hun omsider kom tilbake. «Jeg ringte bare for å si … putt tissemannen din inn i potten! Hvis du lar den henge utenfor, havner det på gulvet!»

«Jeg står midt i et oppdrag,» sa jeg bønnfallende. «Jeg må dra i vei til Leicestershire om to minutter …»

«Fint, flott, gi det inn med skjeer, dere er vakre og elegante og viktige alle sammen, mens jeg sitter i klemma her hjemme med to mennesker som ikke har lært seg å snakke sitt eget morsmål ennå. Men det jeg ringte for å si, var bare at jeg har avtalt med snekkeren min at han kommer og setter opp bokhyllene for deg i morgen. Beklager at jeg har plaget deg med det gørrkjedelige hverdagslivet mitt. Han heter Gary Wilshaw, forresten. Ha det.»

Telefonen ringte igjen før jeg rakk å ringe tilbake. Var Jude som breket med hulkende stemme.

«Så, så, Jude, ta det med ro, det går så bra, så,» sa jeg, mens jeg stakk røret under haken og prøvde å dytte avisutklippene ned i håndvesken min.

«Det er Råtne Richard, uhuuhuhuuuu.»

Å, du milde. Etter jul hadde Shaz og jeg overbevist Jude om at hvis hun hadde bare én vanvittig samtale til med Råtne Richard om det omskiftelige forpliktelsesproblemet hans, ville det ende med at hun ble innlagt på sinnssykehus; og følgelig ikke få anledning til mer ferie, samtaleterapitimer eller fremtid sammen med ham på mange år før hun omsider ble sluppet løs og overlatt psykisk ettervernstjeneste.

Med en storslagen egenkjærlig gestus ga hun ham på båten, klippet håret og begynte å vise seg på den satte jobben sin i City iført skinnjakke og hipster-jeans. Enhver Hugo, Johnny eller Jerrers i stripet skjorte som noensinne så smått hadde lurt på hva som befant seg under Judes drakt, ble slynget inn i en tilstand av priapisk ekstase, og det later til at hun har en ny på tråden hver eneste kveld. Men av en eller annen grunn blir hun helt ute av seg bare vi nevner Råtne Richard.

«Jeg holdt akkurat på med å gå gjennom alle sakene som lå igjen etter ham og skulle til å kaste dem, og så fant jeg en sånn selvutviklingsbok … bok … som het … het …»

«Så, så, ta det med ro. Bare fortell meg det.»

«Som het Hvordan sjekke unge kvinner: En guide for menn over trettifem.»

Jøsses.

«Jeg har det aldeles grusomt …» sa hun, « … jeg holder ikke ut å være tilbake i det sjekkehelvetet igjen … det er som et ugjennomtrengelig hav … jeg kommer til å måtte være alene bestandig …»

I forsøk på å finne balansen mellom betydning av vennskap og umuligheten av å komme seg til Leicestershire på et negativt antall minutter, rakk jeg bare gi foreløpig førstehjelpsråd av typen holde fast ved egenfølelse: lot den antagelig ligge igjen med hensikt; nei, det skal du ikke; osv.

«Å, takk skal du ha, Bridget,» sa Jude, som etter en stund virket litt roligere. «Kan vi møtes i kveld?»

«Æh, vel, Mark kommer bortom en tur.»

Det ble stille et øyeblikk.

«Greit,» sa hun kjølig. «Greit. Nei, du får ha det fint, da.»

Å, gud, har skyldfølelse overfor Jude og Sharon nå som jeg har kjæreste, nesten som upålitelig forrædersk geriljasoldat som skifter side når det passer ham. Har avtalt å møte Jude i morgen kveld i stedet, sammen med Shaz, og så snakke oss gjennom det hele en gang til på telefonen i kveld, noe det virket som hun godtok. Best jeg ringer Magda nå og sørger for at hun ikke føler seg kjedelig og innser hvor alt-annet-enn-glamorøst det er i arbeidslivet.

«Takk, Bridge,» sa Magda, etter at vi hadde snakket en stund. «Jeg har bare følt meg så ensom og deppa siden jeg fikk barn. Jeremy skal jobbe i morgen kveld også. Du kunne ikke tenke deg å stikke innom, vel?»

«Æh, vel, det er meningen at jeg skal møte Jude på 192.»

Det ble en ladet pause.

«Og da passer det vel dårlig at en kjedelig selvtilfreds gift person som jeg kommer innom, skulle jeg anta?»

«Nei, nei, bare kom. Kom du, det hadde vært flott!!» Overkompenserte jeg. Visste Jude kom til å bli sur ettersom ville ta fokus bort fra Råtne Richard, men besluttet å greie opp i flokene senere. Er nå virkelig sent ute og er nødt til å komme meg til Leicestershire uten egentlig å ha lest avisutklipp om revejakt. Kan kanskje lese i bilen når stopper for rødt lys. Burde kanskje ta rask telefon til Mark Darcy og fortelle ham hvor jeg skal?

Hm. Nei. Uklokt trekk. Men hva om jeg blir forsinket? Får heller ringe.

11.35. Hmf. Samtalen forløp som følger:

Mark: Ja? Det er Darcy.

Meg: Det er Bridget.

Mark: (pause) Akkurat. Eh. Står alt bra til?

Meg: Ja. Det var skjønt i går kveld, ikke sant? Jeg mener – du vet, da vi …»

Mark: Jeg forstår hva De sikter til, ja. Utsøkt. (Pause) For øyeblikket sitter jeg faktisk i møte med den indonesiske ambassadøren, lederen for Amnesty International og statssekretæren i Handelsdepartementet.

Meg: Å. Unnskyld. Jeg står akkurat på farten til Leicestershire. Jeg tenkte jeg skulle si fra til deg i tilfelle noe skjer med meg.

Mark: I tilfelle noe …? Hva da?

Meg: Jeg mener i tilfellet jeg skulle bli … forsinket (avsluttet jeg spakt).

Mark: Nettopp. Kanskje De kunne ringe og gi meg et omtrentlig tidspunkt når De er ferdig? Ypperlig. Farvel.

Hmmmm. Burde visst ikke gjort det der. Det står uttrykkelig i Hvordan elske din mann på avstand uten å gå fra vettet at det eneste de virkelig ikke kan fordra er å bli oppringt uten noen skikkelig grunn når de har det travelt.

19.00. Tilbake i leiligheten min. Resten av dagen sant mareritt. Etter å ha utfordret og forsert krevende trafikk i plaskregn sto man i Leicestershire og banket på døren til digert firkantet hus omgitt av hestetilhengere, med bare tretti minutter igjen til sending. Plutselig ble døren revet opp, og der sto en høy mann i cordfløyelsbukser og en ganske sexy posete genser.

«Hmf,» sa han og målte meg fra topp til tå. «Du får vel for pokker like gjerne komme inn. Resten av gjengen din er ute på baksiden. Hvor fanken har du vært?»

«Jeg sto midt oppe i en politisk toppsak,» sa jeg snørrhovent idet han førte meg inn i et digert kjøkken fullt av hunder og sadeldeler. Med ett snuddde han seg og stirret rasende på meg, så smalt han neven i bordet så det sang.

«Dette skal liksom være et fritt land. Og når de så prøver å fortelle oss at vi ikke engang kan gå på jakt på søndager, hvor skal det fordundre meg ende?»

«Man kunne si det samme om folk som holder slaver, ikke sant?» mumlet jeg. «Eller som driver og skjærer ørene av katter. En haug med folk og hunder som raser av sted etter en eneste vettskremt liten skapning for moro skyld virker ikke særlig kultivert, spør du meg.»

«Har du for pokker noen gang sett hva reven pleier å gjøre med hønene?» brølte Sir Hugo og ble høyrød i ansiktet. «Hvis vi ikke driver revejakt, blir vi snart rent ned av dem her i traktene.»

«Så skyt dem, da,» sa jeg og sendte ham et morderisk blikk. «På en human måte. Og finn noe annet å jakte på om søndagene, som i greyhoundløp. Det er bare å feste et lite loddent dyr innsatt med revelukt på en løpestreng.»

«Skyte dem? Har du noen gang forsøkt å skyte en jævla rev? De små forskremte revene dine kommer til å ligge skadeskutt over hele fjæla. Små lodne dyr. Grrrr.»

Plutselig grep han telefonen og slo et nummer. «Finch, ditt fordømte rasshøl!» brølte han. «Hva er det du har sendt meg, en fordømt liten sosialistspire? Hvis du tror du får bli med Quorn-gjengen neste søndag …» Og akkurat da stakk kameramannen hodet inn av døren og sa grettent: «Å jaså, så du har kommet nå, hva?» Så kikket han på klokken. «Føl deg endelig ikke forpliktet til å si fra til oss eller noe.»

«Finch vil snakke med deg,» sa Sir Hugo.

Tjue minutter senere, under den smertefulle truselen om avskjedigelse, satt jeg på en hest og forberedte meg på å trave inn i bildet og intervjue Hans Nåde Bossybottom, også han til hest.

«OK, Bridget, vi er hos deg om femten sekunder, kjør, kjør, kjør,» brølte Richard Finch over øretelefonen fra London, hvorpå jeg klemte knærne inn i hesten slik jeg hadde fått beskjed om. Uheldigvis nektet imidlertid hesten å rikke seg.

«Kjør, kjør, kjør, kjør!» skrek Richard. «Jeg syntes du sa du kunne ri, for faen.»

«Jeg sa at det å ri falt naturlig for meg,» freste jeg mens jeg knep som besatt med knærne.

«OK, Leicester, tettere innpå Sir Hugo til den pokkers Bridget får ut finger’n, fem, fire, tre, to … kjør!»

Hvorpå høystærede Purpurtryne kastet seg ut i et høylytt forsvar for revejakten sin mens jeg hogg til med hælene helt til hesten reiste seg på bakbena og skrittet sidelengs inn i bildet i kort galopp, mens jeg klamret meg fast til halsen dens.

«Helvete heller, rund av, rund av!» skrek Richard.

«Vel, det var alt vi rakk. Nå tilbake til studio!» kvitret jeg idet hesten kastet seg rundt igjen og begynte å rygge i retning kameramannen.

Etter at det fnisende kamerateamet var dratt, gikk jeg – med halen mellom bena – inn i huset for å hente sakene mine, bare for praktisk talt å løpe inn i Hans Nåde Borddundrekjempen.

«Hah!» knurret han. «Tenkte nok at den hingsten ville få ting til å falle på plass for deg, ja. Lyst på en blodig en?»

«Hva?» sa jeg.

«En Bloody Mary?»

Halte meg opp i min fulle høyde mens jeg bekjempet en instinktiv trang til å hive innpå av vodkaen. «Sier du at du saboterte innslaget mitt med vilje?»

«Kanskje det.» Han gliste selvtilfreds.

«Det er rett og slett skammelig,» sa jeg. «Og slett ikke et medlem av aristokratiet verdig.»

«Hah! Tæl! Det liker jeg hos kvinner,» sa han hest og gjorde et utfall mot meg.

«Ha deg vekk!» utbrøt jeg og smatt unna ham. Jeg mener, ærlig talt. Hva var det egentlig han innbilte seg? Er yrkeskvinne, ikke der for å bli flørtet med. På noen som helst slags måte. Skjønt beviser faktisk at menn liker det når de tror du ikke er interessert i dem. Må huske til mer nyttig anledning.

Er nettopp kommet inn etter å ha trasket rundt på Tesco Metro og vaklet opp trapper med åtte handleposer. Er stuptrøtt. Hmf. Hvorfor er det alltid jeg som går på super’n og handler? Som å måtte være karrierekvinne og husmor på samme tid. Som å leve i det syttende … Ohoi. Blinkende lys på telefonsvarer.

«Bridget,» – Richard Finch – «du har å møte på mitt kontor klokken ni i morgen. Før møtet. Det vil si ni om morgenen, ikke ni om kvelden. I dagslys. Jeg tror ikke jeg klarer å uttrykke meg klarere, faktisk. Bare sørg for å være der, for svingende.»

Han hørtes virkelig drittsur ut. Håper ikke snart vil oppleve at å ha flott leilighet, flott jobb og flott kjæreste blir umulighet. Skal uansett lekse opp for Richard Finch om journalistisk integritet. Nettopp. Får heller se å komme i gang med å gjøre alt klart. Er så trøtt.

20.30. Har klart å få energi tilbake ved hjelp av Chardonnay. Har skjøvet vekk alt rotet, fyrt i peisen og tent stearinlys, tatt bad, vasket hår og tatt på sminke og m. sexy svarte jeans og topp med spagettistropper. Ikke akkurat behagelig, da både bukseskritt og spagettistropper gnager seg inn i en selv, men tar meg godt ut, hvilket er viktig. For som Jerry Hall en gang sa: En kvinne må være kokk på kjøkkenet og hore i dagligstuen. Eller i et eller annet rom, i hvert fall.

20.35. Hurra! Blir deilig, koselig, sexy kveld med herlig pasta – lett, men næringsrik kost – og peisild. Er vidunderlig karrierekvinne/kjæreste-hybrid.

20.40. Hvor i svarte helvete blir det av ham?

20.45. Grrr. Hva er poenget med at en selv flyr omkring som pisket skinn hvis han bare har tenkt å komme seilende inn når han føler for det?

20.50. Pokker ta Mark Darcy, skal virkelig … Dørklokken! Hurra!

Han så henrivende ut i jobbdressen sin med øverste skjorteknapper oppkneppet. Straks han kom inn, slapp han stresskofferten, omfavnet meg og snurret meg rundt i en sexy liten dans. «Så hyggelig å se deg,» mumlet han inn i håret mitt. «Jeg likte virkelig den reportasjen din, du har et utrolig hestetekke.»

«Hold opp,» sa jeg og trakk meg unna. «Det var skrekkelig.»

«Det var strålende,» sa han. «I århundrer har mennesket ridd hestene forover, inntil en enslig kvinne med én eneste nyskapende reportasje gir britisk ridekunst et nytt ansikt – eller kanskje man heller skulle si rumpe. Det var rett og slett banebrytende, en triumf.» Han satte seg tungt ned i sofaen. «Jeg er helt skutt. De fordømte indoneserne. Deres oppfatning av et gjennombrudd for menneskerettighetene er å si til en person at han er arrestert før de gir ham en kule i bakhodet.»

Jeg skjenket opp et glass Chardonnay til ham og serverte ham det i beste James Bond-vertinne-stil og sa med et beroligende smil: «Middagen vil straks bli servert.»

«Å, herregud,» sa han og så seg forskrekket omkring som om det muligens kunne være østasiatisk milits skjult i mikrobølgeovnen. «Har du laget mat?»

«Ja, det har jeg,» sa jeg oppbragt. Jeg mener, man skulle ha trodd at han ville bli glad for det! Dessuten hadde han ikke nevnt horeantrekket mitt med et ord.

«Kom hit,» sa han og klappet på sofaen, «jeg bare erter deg. Jeg har alltid drømt å være sammen med en superkokk.»

Det var hyggelig å bli kost med, men saken var at pastaen allerede hadde kokt i seks minutter og snart ville bli melen.

«Jeg må bare ta meg av pastaen,» sa jeg og rev meg løs fra ham. Akkurat da ringte telefonen, og jeg hev meg over den av gammel vane, i den tro at det kanskje var ham.

«Hei. Det er Sharon. Hvordan går det med Mark?»

«Han er her,» hvisket jeg mens jeg knep munnen sammen for at Mark ikke skulle kunne lese på leppene mine.

«Hva sier du?»

«Hnehe,» freste jeg tannsammenbitt.

«Det er i orden,» sa Mark og nikket fortrøstningsfullt. «Jeg innser at det er her jeg er. Jeg synes ikke det er den slags informasjon vi skal holde skjult for hverandre.»

«OK, hør på dette,» sa Sharon opprømt. «Vi påstår ikke at alle menn er utro. Men alle menn tenker på det. Menn har disse sterke behovene som rir dem til enhver tid. Mens vi søker å tøyle våre seksuelle …»

«Du Shaz, jeg står faktisk akkurat og lager pasta.»

«Ohoi, ’vi står akkurat og lager pasta’, hva? Jeg håper du ikke er i ferd med å forvandle deg til en selvtilfreds sjekker. Bare hør på dette, så vil du få lyst til å helle pastaen i hodet på ham.»

«Vent et øyeblikk,» sa jeg og kikket nervøst bort på Mark. Jeg tok pastaen av varmen og gikk tilbake til telefonen.

«OK,» sa Shaz opphisset. «Noen ganger blir evnen til høyere tenkning overstyrt av instinktene. En mann vil stirre på, gjøre tilnærmelser til og gå til sengs med en kvinne med små bryster hvis han har et forhold til en kvinne med store bryster. Du synes kanskje ikke selv at variasjon er livets krydder, men sann våre ord, det synes kjæresten din.»

Mark hadde begynt å tromme med fingrene på sofalenet.

«Shaz …»

«Vent … vent. Det er en bok som heter Hva mannen vil. Akkurat … Hvis du har en vakker søster, eller venninne, kan du være bombesikker på at kjæresten din TENKER PÅ Å HA SEX MED HENNE.»

Det ble en forventningsfull pause. Mark hadde begynt å gjøre mimikk av typen skjære-over-halsen og trekke-isnoren-på-badet.

«Jeg mener, er det ikke motbydelig? Er de ikke rett og slett …»

«Shaz, kan jeg ringe deg tilbake senere?»

Før jeg visste ordet av det haglet det med beskyldninger fra Shaz om at jeg var besatt av menn, mens det var meningen at jeg skulle være feminist. Så da sa jeg at hvis det var meningen at hun skulle være så lite interessert i dem, hvorfor leste hun da en bok som het Hva mannen vil? Det hele var i ferd med å bli en avskyelig ufeministisk mannsfokusert krangel da vi innså hvor latterlig det var og ble enige om å treffes i morgen.

«Sånn!» sa jeg muntert og satte meg ved siden av Mark i sofaen. Måtte dessverre reise meg igjen da hadde satt meg på noe som viste seg å være en tomt lettyoghurtbeger.

«Javeeel?» sa han og børstet yoghurten av baken min. Kan avgjort ikke ha vært så mye på eller vært behov for så energisk børsting, men var sv. behagelig. Mmmm.

«Skal vi spise nå?» spurte jeg og prøvde å konsentrere meg om oppgaven som lå foran meg.

Hadde akkurat hatt pasta over i bolle og helt glass med saus over da telefonen ringte på ny. Besluttet å la den ringe til vi hadde spist, men telefonsvarer slo seg på og Jude var der og breket: «Bridge, er du der? Ta den, ta den. Kom igjen, Bridge, pliiiiiis.»

Jeg tok av røret mens Mark slo seg hardt for pannen. Saken er den at Jude og Shaz har vært snille mot meg i mange år før jeg så mye som møtte Mark, så ville opplagt ikke være riktig å la svareren stå på nå.

«Hei, Jude.»

Jude hadde vært på gymmen hvor det endte med at hun hadde lest en artikkel hvor single jenter over tredve ble kalt «re-sirker».

«Fyren argumenterte med at den typen jenter som ikke ville gå ut med ham da han var i tjueårene, ville gå ut med ham nå, men han hadde ikke lyst på dem lenger,» sa hun bedrøvet. «Han sa at de var besatt av tanken på å gifte seg og få barn, og hans regel når det gjaldt jenter nå var ’Ingen over tjuefem’.»

«Nei, ærlig talt!» lo jeg muntert mens jeg prøvde å bekjempe et guffent sug i min egen mage. «Det er det verste pisspreiket jeg har hørt. Det er vel ingen som synes du er en re-sirk! Tenk på alle bankmennene som har ringt etter deg. Hva med Stacey og Johnny?»

«Høh,» sa Jude, selv om hun begynte å høres litt gladere ut. «Jeg var ute med Johnny og vennene hans fra Crédit Suisse i går kveld. Noen fortalte en vits om en fyr som drakk for mye på en indisk restaurant og falt i korma, og Johnny er så bokstavelig av seg at han utbrøt: ‘Jøss. Stakkars mann. Jeg kjente en fyr en gang som spiste så mye indisk mat at han fikk magesår av det.’»

Hun brast i latter. Krisen var åpenbart over. Det er ikke noe alvorlig i veien med henne, nemlig, hun blir bare litt paranoid noen ganger. Skravlet en stund til, og straks det lot til at selvtilliten var behørig på plass igjen, sluttet jeg meg til Mark ved bordet igjen bare for å oppdage at pastaen ikke var helt som planlagt: skvalpet klissete rundt i hvitaktig vann.

«Jeg liker det,» sa Mark støttende. «Jeg liker hyssing, og jeg liker melk. Mmmm.»

«Synes du heller vi skal ringe etter en pizza,» sa jeg og følte meg som en fiasko og en re-sirk.

Vi bestilte pizzaer og spiste dem foran peisen. Mark la ut for meg om indoneserne. Jeg lyttet nøye og ga ham mine råd og synspunkter, som han sa var svært interessante og svært «nye», og jeg fortalte ham om det reddsomme oppsigelsesmøtet med Richard Finch. Han ga meg meget gode råd om hvordan jeg skulle utarbeide en plan over hva jeg ville oppnå med møtet og gi Richard en rekke andre valgmuligheter enn å gi meg sparken. Som jeg forklarte for ham, var det ikke ulikt den vinnermentaliteten som ble anbefalt i Syv leveregler for effektive mennesker, da telefonen ringte på ny.

«La den ringe,» sa Mark.

«Bridget. Det er Jude. Ta telefonen. Jeg tror jeg har gjort noe veldig dumt. Jeg ringte nettopp Stacey, og han har ikke ringt tilbake.»

Jeg tok av røret. «Så kanskje han har gått.»

«Fra vettet akkurat som dere,» sa Mark.

«Ti still,» freste jeg, mens Jude gjennomgikk hele forløpet. «Hør nå, jeg tror sikkert han ringer igjen i morgen. Men hvis han ikke gjør det, skal du bare gå ett trinn tilbake i Stevnemøtets stadier i Mars og Venus. Han er i ferd med å trekke seg tilbake som en marsboersk gummistrikk og du må gi ham anledning til å kjenne hvor tiltrukket han er og sprette tilbake.»

Da jeg var ferdig i telefonen, satt Mark og så på fotball.

«Gummistrikker og marsboere med vinnervilje,» sa han og gliste mot meg. «Det er rene kommandosentralen i kaudervelsk-land her.»

«Snakker du aldri med vennene dine om følelsesmessige spørsmål?»

«Niks,» svarte han og svitsjet med fjernkontrollen fra den ene fotballkampen til den andre. Jeg stirret fascinert på ham.

«Har du lyst til å ha sex med Shazzer?»

«Hvabehager?»

«Har du lyst til å ha sex med Shazzer og Jude?»

«Det hadde vært helt topp! Mener du hver for seg? Eller med begge to samtidig?»

Prøvde å ignorere det tilgjorte tonefallet hans og ga meg ikke. «Da du møtte Shazzer etter jul – hadde du lyst til å ligge med henne da?»

«Nja. Saken er den, ser du, at det var deg jeg var sammen med.»

«Men har tanken noensinne streifet deg?»

«Nja, selvsagt har den streifet meg.»

«Hva?» eksploderte jeg.

«Hun er jo en svært tiltrekkende jente. Det ville ha vært merkelig hvis den ikke hadde det, synes du ikke?» Han flirte uskikkelig.

«Hva med Jude, da,» sa jeg opprørt. «Ligge med Jude. Har den tanken også ’streifet deg’?»

«Nja, jo, fra tid til annen, helt flyktig, har den vel det. Det ligger da i menneskets natur, gjør det ikke?»

«Menneskets natur? Jeg har aldri noensinne drømt om å ligge med Giles eller Nigel fra jobben din.»

«Nei,» mumlet han. «Det tror jeg ikke noen andre har heller. Tragisk. Kanskje bortsett fra Jose i budavdelingen.»

Nettopp da vi hadde ryddet bort tallerkenene og begynt å småkline på teppet, ringte telefonen igjen.

«Dropp den,» sa Mark. «Vær så snill – i Guds og alle hans kjerubers, serafers, helgeners, erkeenglers, himmeltjeneres og skjeggstusseres navn – dropp den.»

Telefonsvareren begynte å slå seg på. Mark var i full gang med å dunke hodet hardt i gulvet da en mannsstemme gjallet ut i rommet.

«Æh, hei. Giles Benwick her, en venn av Mark. Han skulle vel ikke være hos deg, vel? Det er bare …» Plutselig brast stemmen hans. «Det er bare det at kona sier hun vil ta ut separasjon, og …»

«Gode gud,» utbrøt Mark og røsket til seg røret. Et panisk uttrykk bredte seg over ansiktet hans. «Giles, herregud. Hold ut … ehøm … æh … ehøm, Giles, jeg tror jeg like gjerne overlater deg til Bridget.»

Mmmm. Kjente ikke Giles, men ganske gode råd, tror jeg. Klarte å roe ham ned og sette ham på sporet av et par nyttige bøker. Hadde deilig knull med Mark etterpå og var sv. trygt og koselig å ligge på brystet hans, fikk alle bekymringsfulle teorier til å virke ubetydelige. «Er jeg en re-sirk, synes du?» spurte jeg søvnig da han bøyde seg frem for å blåse ut lyset.

«En reddik? Neida, kjære,» sa han og klappet meg beroligende på baken. «Litt sprø en gang iblant, kanskje, men ingen reddik.»

